Sodba Sodišča (osmi senat) z dne 19. septembra 2024 (predlog za sprejetje predhodne odločbe Bundesgerichtshof - Nemčija) – DL / Land Berlin
[Zadeva C-501/231, Finanzamt Wilmersdorf (samostojno premoženje)]
(Predhodno odločanje – Pravosodno sodelovanje v civilnih zadevah – Postopki zaradi insolventnosti – Uredba (EU) 2015/848 – Člen 3 – Mednarodna pristojnost – Središče glavnih interesov posameznika, ki opravlja samostojno dejavnost – Pojem ‚glavni kraj poslovanja‘ – Pojem ‚poslovalnica‘ – Predsednik nadzornega sveta delniške družbe)
Jezik postopka : nemščina
Predložitveno sodišče
Bundesgerichtshof
Stranki v postopku v glavni stvari
Tožeča stranka: DL
Tožena stranka: Land Berlin
Izrek
Člen 3(1), tretji pododstavek, Uredbe (EU) 2015/848 Evropskega parlamenta in Sveta z dne 20. maja 2015 o postopkih v primeru insolventnosti
je treba razlagati tako, da
pojem „glavni kraj poslovanja“ posameznika, ki opravlja samostojno poslovno ali poklicno dejavnost, v smislu te določbe ni enak pojmu „poslovalnica“, ki je opredeljen v členu 2, točka 10, te uredbe.
Člen 3(1), tretji pododstavek, Uredbe 2015/848
je treba razlagati tako, da
se v primeru posameznika, ki opravlja samostojno poslovno ali poklicno dejavnost, domneva – če ni dokazano nasprotno – da je središče njegovih glavnih interesov glavni kraj njegovega poslovanja, čeprav za to poslovanje ni potrebna uporaba nobenih ljudi ali nobenega premoženja.
____________
1 UL C, C/2023/954.